Dulokaimio-Kovrovo kultūra
Dulokaimio–Kovrovo kultūra, arba Sembos–Notangos kultūra – geležies amžiaus archeologinė kultūra, priklausiusi vakarų baltams. Kultūra nuo XX a. dešimto dešimtmečio vadinama pagal Dulokaimio (rus. Коврово) kaimo kapinyną Semboje, o XIX a. devintame dešimtmetyje šią kultūrą išskyrę vokiečių archeologai O. Tišleris ir E. Holakas ją vadino Sembos–Notangos kultūra, nes šiose prūsų žemėse aptariamoji kultūra sutinkama. Ištirta apie 360 Dulokaimio kapų. Palaikai laidoti nedeginti (I–III a.) ir sudeginti (nuo IV a.) urnose. Kapai dažniausiai apdėti akmenimis. Nuo V a. sudeginti mirusieji laidoti be urnų. Biritualiniuose kapinynuose randami: griaučiai išskobtuose loviuose; su žirgais palaidoti kariai; gausios ginklų, įrankių ir papuošalų įkapės; vėlesnėse kapavietėse pasitaiko romėniškų monetų. Dulokaimio–Kovrovo kultūros atstovai buvo labai turtingi, tai sąlygojo prekyba gintaru, didžiausios jo radavietės yra būtent Semboje. Nustatyti toli vedantys prekybos gintaru ryšiai.